
<Commission>{EMPL}Kumitat għall-Impjiegi u l-Affarijiet Soċjali</Commission>
Il-President

<Date></Date>
Is-Sur Johan Van Overtveldt
President
Kumitat għall-Baġits
BRUSSELL
Suġġett:	<Titre>Opinjoni dwar il-Mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni mill-Belġju</Titre> <DocRef>– EGF/2025/009 BE/Soliver (2026/0097(BUD))</DocRef>
Sur President,
Skont il-proċedura inkwistjoni, il-Kumitat għall-Impjiegi u l-Affarijiet Soċjali ngħata l-istruzzjoni li jippreżenta opinjoni lill-Kumitat tiegħek u ddeċieda li jibgħat din l-opinjoni fil-forma ta’ ittra. 
Il-Kumitat għall-Impjiegi u l-Affarijiet Soċjali eżamina l-kwistjoni u, waqt il-laqgħa tiegħu tat-2 ta’ Ġunju 2026, iddeċieda li jippreżenta l-opinjoni stabbilita hawn taħt lill-Kumitat għall-Baġits, bħala l-kumitat responsabbli.

Dejjem tiegħek,
Li Andersson





OPINJONI
A.	Billi, fit-22 ta’ Diċembru 2025, il-Belġju ppreżenta applikazzjoni EGF/2025/009 BE/Soliver għal kontribuzzjoni finanzjarja mill-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG), wara s-sensji f’Soliver NV (Soliver) fil-Belġju, li opera fis-settur ekonomiku kklassifikat taħt id-diviżjoni 46 tan-NACE Reviżjoni 2 (Negozju bl-ingrossa), fejn l-impjiegi spostati minn Soliver jinsabu fir-reġjuni NUTS 2 tal-Provinċja ta’ Flanders tal-Lvant (BE23) u l-Provinċja ta’ Flanders tal-Punent (BE25);
B.	Billi l-Belġju ppreżenta l-applikazzjoni skont il-kriterji ta’ intervent tal-Artikolu 4(2), il-punt (a), tar-Regolament (UE) 2021/691, li jirrikjedi l-waqfien tal-attività ta’ mill-anqas 200 ħaddiem issensjat fuq perjodu ta’ referenza ta’ erba’ xhur (f’dan il-każ mill-1 ta’ Lulju 2025 sal-1 ta’ Novembru 2025) f’intrapriża fi Stat Membru, inklużi l-ħaddiema ssensjati tal-fornituri u l-produtturi downstream u/jew il-persuni li jaħdmu għal rashom li l-attività tagħhom tkun waqfet; billi, wara l-valutazzjoni tagħha ta’ din l-applikazzjoni, il-Kummissjoni kkonkludiet, f’konformità mad-dispożizzjonijiet kollha applikabbli tar-Regolament dwar il-FEG, li l-kundizzjonijiet għall-għoti ta’ kontribuzzjoni finanzjarja mill-FEG ġew issodisfati;
C.	Billi l-applikazzjoni hija relatata ma’ 803 ħaddiema issensjati (benefiċjarji eliġibbli) fis-setturi ekonomiċi indikati hawn fuq; 
D.	Billi fit-30 ta’ April 2026, il-Kummissjoni adottat proposta għal deċiżjoni dwar il-mobilizzazzjoni tal-FEG favur il-Belġju biex tiġi appoġġjata l-integrazzjoni mill-ġdid fis-suq tax-xogħol ta’ 803 benefiċjarji fil-mira; 
E.	Billi Soliver, li oriġinarjament kien negozju tal-familja Belġjan li kien jipproduċi prodotti tal-ħġieġ (eż. ħġieġ għall-kostruzzjoni u ħġieġ awtomobilistiku), inxtara fl-2018 mill-kumpanija American Glass Products Holding (AGP), u minflok beda jiffoka esklużivament fuq il-ħġieġ awtomobilistiku b’teknoloġija avvanzata; billi wara l-akkwiżizzjoni, Soliver espanda b’żewġ siti ġodda fi Flanders tal-Lvant (Zwijnaarde u Evergem), flimkien mal-impjant oriġinali tiegħu f’Rumbeke (Flanders tal-Punent); billi l-impjant ta’ Zwijnaarde kien jispeċjalizza fis-sunroofs għall-karozzi elettriċi u fis-soqfa panoramiċi għal Ferrari, filwaqt li dak ta’ Evergem kellu l-għan li jżid il-kapaċità tal-produzzjoni globali ta’ Soliver; billi, madankollu, l-impjant ta’ Zwijnaarde bata minħabba d-dewmien fil-produzzjoni ta’ xi mudelli ta’ karozzi, li wassal għall-għeluq ta’ żewġ linji u għat-tnaqqis fil-profittabbiltà; billi dak ta’ Evergem ma kienx profittabbli minħabba li kellu kapaċità żejda u għax kien hemm reċessjoni fis-settur tal-karozzi; billi, minħabba l-fatt li ma setax isolvi l-problemi finanzjarji tiegħu, Soliver beda l-proċedimenti tal-falliment f’Diċembru 2024. billi l-Qorti Kummerċjali ta’ Ghent iddikjarat il-falliment ta’ Soliver fl-1 ta’ Lulju 2025;
F.	Billi, fl-2025, 11 665 intrapriża ġew iddikjarati falluti fil-Belġju, żieda ta’ 5,0 % meta mqabbla mal-2024 u ta’ 13,6 % meta mqabbla mal-2023; billi l-biċċa l-kbira tagħhom (57,8 %) kienu jikkonċernaw intrapriżi li jinsabu fi Flanders; billi, b’riżultat ta’ dawn il-fallimenti, intilfu 28 945 impjieg, li 52,8 % minnhom kienu fi Flanders;
G.	Billi t-territorji l-aktar affettwati mill-falliment ta’ Soliver huma l-muniċipalitajiet ta’ Roeselare (Flanders tal-Punent) u ta’ Ghent (Flanders tal-Lvant); billi f’Jannar 2026, il-qgħad fi Flanders tal-Punent żdied b’7,6 % sena wara sena (36 916-il persuna reġistrata li qed ifittxu impjieg, 16 % tat-total ta’ Flanders), filwaqt li fi Flanders tal-Lvant kien hemm żieda ta’ 6,6 % (54 154 persuna li qed ifittxu impjieg, 24 % tat-total ta’ Flanders); billi ż-żieda fil-qgħad ta’ Roeselare (+9,6 %) qabżet il-medja provinċjali b’2 punti perċentwali (pp), filwaqt li ż-żieda ta’ Ghent (+5,0 %, b’1,6 pp taħt il-livell provinċjali) kienet inqas severa; billi, fl-2025, l-għadd ta’ postijiet tax-xogħol vakanti naqas b’14 % f’Roeselare u b’7 % f’Ghent, u dan aggrava s-sitwazzjoni li fiha s-suq tax-xogħol kien qed jitlef is-saħħa; billi s-sensji ta’ Soliver aggravaw is-sitwazzjoni tas-suq tax-xogħol lokali; 
H.	Billi, madankollu, il-ħaddiema b’ħiliet tekniċi – jew dawk li lesti li jitħarrġu mill-ġdid – x’aktarx li jsibu opportunitajiet ta’ impjieg minħabba n-nuqqas ta’ professjonisti tekniċi, ikkawżat mill-fatt li hemm anqas żgħażagħ li qegħdin jidħlu għat-taħriġ vokazzjonali u l-fatt li l-forza tax-xogħol qed tixjieħ;
I.	Billi l-Belġju indika li l-pakkett ikkoordinat ta’ servizzi personalizzati tfassal b’konsultazzjoni mat-trade unions, f’konformità mal-Artikolu 7(4) tar-Regolament dwar il-FEG; billi l-pakkett finali ta’ miżuri ntlaħaq qbil dwaru mal-Konfederazzjoni Ġenerali tat-Trade Unions Liberali tal-Belġju (ACLVB), mal-Federazzjoni Ġenerali Belġjana tax-Xogħol (ABVV), u mal-Konfederazzjoni tat-Trade Unions Kristjani (ACV) fl-ewwel laqgħa tal-kumitat ta’ tmexxija li saret fil-21 ta’ Ottubru 2025. 
J.	Billi l-FEG ma għandux jaqbeż ammont annwali massimu ta’ EUR 30 miljun (fi prezzijiet tal-2018), kif stipulat fl-Artikolu 8 tar-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027;
Għalhekk, il-Kumitat għall-Impjiegi u l-Affarijiet Soċjali jistieden lill-Kumitat għall-Baġits, bħala l-kumitat responsabbli, biex jintegra s-suġġerimenti li ġejjin fil-mozzjoni għal riżoluzzjoni tiegħu:
1.	Ifakkar li l-objettiv tal-FEG huwa li juri solidarjetà mal-benefiċjarji, u li jagħtihom appoġġ; iqis li l-kontribuzzjonijiet finanzjarji mill-FEG għandhom ikunu diretti primarjament lejn miżuri attivi tal-politika tas-suq tax-xogħol u servizzi personalizzati li jkollhom l-għan li l-benefiċjarji jintegraw mill-ġdid u malajr f’impjieg deċenti u sostenibbli fis-settur tal-attività inizjali tagħhom jew barra minnu; jisħaq fuq l-importanza li l-ħaddiema jitħejjew u jingħataw appoġġ għat-tranżizzjoni ekoloġika u dik diġitali tal-ekonomija u tas-soċjetà Ewropej li huma meħtieġa b’mod urġenti; itenni, f’dan il-kuntest, ir-rwol importanti li għandha l-Unjoni, inkluż permezz tal-FEG, biex tikkontribwixxi għall-finanzjament tal-kwalifiki meħtieġa għat-tranżizzjoni ġusta f’konformità mal-Patt Ekoloġiku Ewropew; 
2.	Jaqbel mal-Kummissjoni li l-kundizzjonijiet stabbiliti fl-Artikolu 4(2)(a) tar-Regolament dwar il-FEG ġew issodisfati u li l-Belġju huwa intitolat għal kontribuzzjoni finanzjarja ta’ EUR 2 132 535 skont dak ir-Regolament, li tirrappreżenta 85 % tal-kost totali ta’ EUR 2 508 865, li tinkludi n-nefqa għal servizzi personalizzati ta’ EUR 2 412 465 u l-baġit għall-implimentazzjoni tal-FEG ta’ EUR 96 400;
3.	Jinnota l-fatt li l-Belġju pprovda l-assigurazzjonijiet kollha meħtieġa li r-rekwiżiti stabbiliti fil-leġiżlazzjoni nazzjonali u tal-Unjoni dwar is-sensji kollettivi ġew issodisfati u li l-prinċipji tat-trattament ugwali u tan-nondiskriminazzjoni se jiġu rispettati fl-aċċess għall-miżuri proposti u l-implimentazzjoni tagħhom; jinnota li r-rekwiżiti proċedurali kollha ġew issodisfati; jilqa’ l-involviment tas-sħab soċjali; 
4.	Ifakkar fil-profil tal-ħaddiema ssensjati, li aktar minn 75 % minnhom huma rġiel, aktar minn 90 % minnhom għandhom anqas minn 54 sena, u aktar minn 60 % għandhom edukazzjoni sekondarja għolja, postsekondarja jew terzjarja; jistenna, għalhekk, li dawn il-ħaddiema b’ħiliet tekniċi għandhom isibu opportunitajiet ġodda ta’ impjieg mingħajr dewmien żejjed minħabba l-ħtieġa dejjem tikber ta’ professjonisti tekniċi; jinnota, madankollu, li għadd ta’ ħaddiema ssensjati huma ċittadini ta’ pajjiżi terzi, li ma għandhomx għarfien tal-lingwi lokali, u dan jista’ joħloq ostaklu f’dan ir-rigward;
5.	Jisħaq li l-Belġju kkonferma li l-miżuri appoġġjati mill-FEG ma huma se jirċievu l-ebda kontribuzzjoni finanzjarja minn strumenti finanzjarji oħra tal-Unjoni;
6.	Jinnota li l-pakkett ikkoordinat personalizzat li għandu jiġi pprovdut lill-ħaddiema ssensjati jikkonsisti fil-miżuri li ġejjin: (a) task force (maniġers tal-kontijiet b’għarfien profond tas-suq tax-xogħol lokali, flimkien ma’ konsulenti b’esperjenza fl-għoti ta’ gwida matul il-proċessi ta’ sensji kollettivi, jorganizzaw u jmexxu s-sessjonijiet ta’ informazzjoni), (b) rikollokament (f’sessjonijiet fi grupp jew individwali jinkludu, fost affarijiet oħra, intervista inizjali u gwida individwali, ċertifikazzjoni tal-ħiliet miksuba, eċċ.), (c) assistenza biex jinstab impjieg, (d) assistenza msaħħa għat-tiftix ta’ impjieg (l-appoġġ jinkludi kkowċjar individwali u tiftix ta’ impjieg, ikkowċjar fi grupp ma’ medjatur vokazzjonali, assistenza fl-applikazzjonijiet għall-impjiegi u t-tħejjija għall-intervisti, u żjarat lill-kumpaniji tar-reklutaġġ u liċ-ċentri tat-taħriġ, biex jitħeġġeġ it-titjib tal-ħiliet), (e) gwida, (f) taħriġ u taħriġ mill-ġdid (korsijiet tal-Olandiż huma disponibbli wkoll, peress li ħafna eks impjegati ta’ Soliver għandhom profiċjenza limitata fl-Olandiż, u potenzjalment jillimitaw l-għażliet ta’ impjieg tagħhom), (g) taħriġ fuq il-post tax-xogħol, u (h) fiera tal-impjiegi;
7.	Ifakkar fil-possibbiltà ta’ miżuri speċjali b’limitu ta’ żmien fil-pakkett ikkoordinat, inkluż, fost l-oħrajn, li jitħallsu l-allowances għall-indukrar tat-tfal, kif previst fl-Artikolu 7(2)(b) tar-Regolament FEG biex tiġi ffaċilitata l-parteċipazzjoni tal-persuni li jkunu qed ifittxu impjieg fl-attivitajiet proposti.

